Saai 'skepties' oor Ramaphosa-uitsprake oor grond | Maroela Media
Die landbouorganisasie Saai het pres. Cyril Ramaphosa se stelling dat die ANC nie die EFF se strewe na die nasionalisering van grond steun nie, verwelkom.
Ramaphosa het hom Donderdag uitgespreek teen die soort voogdyskap vir die staat oor grond wat die EFF tans met die regerende party bespreek.
Die DA, IVP en VF Plus het geweier om substantief met die ANC te onderhandel oor 'n wysiging van die Grondwet.
Nadat hy daaroor gepols is, het Ramaphosa hom uitgespreek teen die konsep van staatvoogdyskap oor grond en het dit as die nasionalisering van grondbesit verwerp. Hy sê net soos die ANC met die EFF onderhandel, sal hy ook met ander partye onderhandel.
Dr. Theo de Jager, direksievoorsitter van Saai, sê egter grondeienaars en veral boere is nie deur die president se uitspraak gerusgestel nie.
"Suid-Afrika het al daaraan gewoond geraak dat die ANC rondom omstrede kwessies 'n vlieër opstuur om die politieke klimaat te toets en wanneer die temperatuur te warm is daarvan afstand doen en dit dan tydelik weer wegpak."
De Jager sê só is die voorstel om gewone Suid-Afrikaners te ontwapen reeds 'n paar jaar gelede deur die ANC geopper. Na heftige reaksie is dit as 'n gespreksrigting in die party afgemaak. Daar is egter hernieude sprake daarvan.
"Die president het drie jaar gelede by die Verenigde Nasies die verskynsel van plaasmoorde ontken, maar ná omvattende negatiewe reaksie daarop die wêreld probeer oortuig dat sy regering ernstig is om iets aan die ontstellende plaasaanvalsyfers te doen.
"Gegewe die gebrek aan implementering van die landelike veiligheidstrategie en die ontwapening van kwesbare plaasfamilies, is die meeste boere maar skepties oor die ANC se verbintenis tot die president se standpunte."
De Jager sê die skeptisisme spruit veral uit 'n oënskynlike gebrek aan bevel- en beheerstelsels in die regering.
"As die ANC so verbind was tot die president se standpunt teen die nasionalisering van grond, waarom sou senior leiers in die party wat direk met die beoogde grondwetwysiging gemoeid is, dan toegelaat word om so 'n radikaal ander standpunt die wêreld in te stuur? Waarom sou die president die omvang van onsekerheid, die skade aan beleggersvertroue en die reputasieskade aan sy administrasie toelaat?" sê De Jager.
Hy sê dieselfde proses is gevolg met voorstelle oor die nasionalisering van die Reserwebank, waaroor daar geskimp is en dit gevolglik ontken is, tot die ANC by Nasrec 'n resolusie ten gunste daarvan aanvaar het.
"Pres. Ramaphosa se versekering dat nasionalisering van grond nie deel van die onteiening-sonder-vergoeding-pakkie is nie, is die resultaat van volgehoue druk van voorstanders van 'n vryemarkstelsel en kom nie uit die ANC se oortuiging nie.
"Daarom kan die druk op die regering om 'n meer sake- en beleggersvriendelike rigting in te slaan, ook nie opgehef word nie."
Dit is tale sonder maal bewys.
Ons moet maar daarmee saamleef.
Niemand sal belê of grond wil koop as hy/sy nie seker is oor hy/sy oor 5 jaar nog die eienaar gaan wees en as eiendomsregte nie gewaarborg word nie.
Nie goeie nuus vir die ekonomie nie.
Te veel onsekerheid.
De jager en ons blankes gaan op die harde manier leer. Jy onderhandel nie met n kommunis of terroris nie ons moet nou regtig wakker skrik. Hoekom wil die anc ons ontwapen word wakker mense.
Hy moet die beleggers gelukkig hou sodat hy darem nog n paar randjies in sy sakke kan prop.Wanneer die waarheid einde Augustus uitkom is dit verby.Hy moet die eff gelukkig hou so moenie aan illusies ly nie die wet sal uitkom soos dit hulle sal pas.
Ja, dit is so. Onbetroubaar. Sy oggend en aand praatjies kom nie ooreen nie.. Wonder net of sy plase ook na die staat toe sal gaan of sal die wet nie op "my people" van toepassing wees nie ?